«Адыгэ лъэпкъым сыкъызэрыхэкIар насыпышхуэщ»
СССР-м, РСФСР-м, КъБР-м я цIыхубэ артист, Санкт-Петербург дэт къэрал филармонием и академие симфоние оркестрым и художественнэ унафэщI икIи и дирижёр нэхъыщхьэ, макъамэ щэнхабзэм зегъэужьыным хуищIа хэлъхьэныгъэ инхэм папщIэ Совет Союзым, РСФСР-м, Урысей Федерацэм я Къэрал саугъэтхэр, «Хэкум и пащхьэм щиIэ фIыщIэхэм папщIэ» орденым и нагъыщэ псори зыхуагъэфэща Темыркъан Юрий Къэбэрдей-Балъкъэр къэрал университетым щыIащ.
Темыркъан Юрий и адэ Хьэту и цIэр зезыхьэ пэшым ар щаIущIащ ди республикэм и къэрал, щIыналъэ IэнатIэхэм я къулыкъущIэхэм, еджапIэ нэхъыщхьэхэм я унафэщIхэмрэ студентхэмрэ, жылагъуэ зэгухьэныгъэхэм я лIыкIуэхэм, щэнхабзэм и лэжьакIуэхэмрэ лъэпкъ интеллигенцэмрэ.
КъБКъУ-м и ректор Алътуд Юрий хьэщIэ лъапIэр, университетым щIэгъэкъуэн хуэхъухэм я советым хэтыр, кIэщIу щигъэгъуэзащ еджапIэм зэхъуэкIыныгъэу игъуэтахэм.
ЗэIущIэм хэтахэр ехъуэхъуащ зи адэжь лъахэм къеблэгъэжа лъэпкъылIым. Юрий и гуапэу жэуап иритащ къызэхуэсахэр къызэреупщIам. Университетым и уэрэджыIакIуэхэмрэ къэфакIуэхэмрэ хьэщIэм щхьэкIэ зыкъагъэлъэгъуащ.
«Пэжыр жысIэнщи, сэ мыпхуэдэ зэIущIэхэр, щытхъупсыр къыщыптрагъэлъадэхэр, сфIэфIкъым, — жиIащ Темыркъаным. — Ауэ пщIэ зыхуэсщI цIыхухэм сыкъызэрырагъэблэгъар гулъытэншэ схуэщIынутэкъым. ФIыщIэ фхузощI мы пшыхь гуапэм щхьэкIэ».
— Уэркъ къафэр щыслъэгъуам «мыр зей лъэпкъым сыкъызэрыхэкIар сыту насыпышхуэ» жысIэу сегупсысащ. Си хъуэпсапIэщ мы щIыгум мамырыгъэмрэ зэIузэпэщыгъэмрэ щытепщэу сыт щыгъуи щытыну, — жиIащ Темыркъаным упщIэхэм я зым жэуап щритым.
БЛИЙ Даянэ.
